Gică Hagi a vorbit despre Adrian Mazilu, tânărul atacant transferat de Brighton de la Farul, mutare anunțată în exclusivitate de FANATIK. Împrumutat până la finalul sezonului la Vitesse, în Olanda, Mazilu ar putea face pasul în România la CFR Cluj. Gică Hagi e convins că, dacă Mazilu se va întoarce în România, o va face doar la Farul.
CFR Cluj încearcă să detoneze bomba și să-l transfere sub formă de împrumut pe Adrian Mazilu de la Brighton, informație dezvăluită în exclusivitate de FANATIK. Fotbalistul care evoluează în extrema dreaptă ar urma să meargă în Premier League după împrumutul pe jumătate de an în Olanda, la Vitesse, care a retrogradat în liga secundă.
Gică Hagi a comentat posibila trecere a lui Adrian Mazilu la CFR Cluj. Managerul tehnic al Farului a avut doar cuvinte de laudă la adresa atacantului în vârstă de 18 ani. „Mazilu nu e al nostru, e în altă parte.
Dacă se întoarce acasă, se întoarce numai la noi. Aşa cred eu. E un jucător dorit şi e valoros, foarte valoros. La vârsta pe care o are, e foarte valoros. El poate să joace la orice echipă din România fără nicio problemă”, a declarat Gică Hagi, la conferința de presă premergătoare duelului CFR Cluj – Farul.
Brighton l-a transferat pe Adrian Mazilu încă din vara anului trecut. Totuși, britanicii au fost de acord ca internaționalul român de tineret să rămână încă o jumătate de an sub comanda lui Gică Hagi la Farul.
Ajuns în lotul lui Brighton după 1 ianuarie 2024, Adrian Mazilu a fost împrumutat rapid la Vitesse, în Olanda. Gică Hagi este ferm convins că Adrian Mazilu va fi împrumutat în vară de Brighton la o altă echipă, unde va prinde mai multe minute de joc.
„Cred că e unul dintre cei mai buni atacanţi laterali tineri de la noi din ţară. Aparţine de Brighton, ei ştiu ce o să facă cu el. Cred eu că o să se ducă la altă echipă. A avut o experienţă. Mazilu, cu siguranţă, învaţă în fiecare zi şi devine mai bun”, a mai spus Gică Hagi.
Farul încheie sezonul în Gruia contra celor de la CFR Cluj, sâmbătă, 18 mai, ora 21:00. Constantin Grameni a prefațat duelul contra „feroviarilor”, dar a vorbit și despre duelul din etapa precedentă cu Universitatea Craiova. Farul a condus cu 3-0, însă duelul s-a terminat egal.
„Ultimul meci și cel mai important pentru că trebuie să ne menținem pe locul 4. Sepsi poate să ne ia fața, dar noi vom da totul să câștigăm acest meci. Are o miză pentru noi. Normal că este dezamăgire după ultimele rezultate. Nu avem cum să fim altfel.
Suntem dezamăgiți. Am avut meciul cu Craiova în mână, n-am reușit să menținem avantajul și clar asta ne-a întristat. Nu mai avem ce face, dar nu trebuie să plângem după acele meciuri pentru că s-au dus. Nu mai avem cum să schimbăm asta și trebuie să ne uităm doar în față”, au fost cuvintele lui Constantin Grameni.